2018. gada Noteikumi Nr.

Rīgā (prot. Nr.   .§)

**Komisijas, kas izvērtē iemeslus Korupcijas novēršanas un apkarošanas biroja priekšnieka atbrīvošanai no amata, izveides, darbības un lēmumu pieņemšanas kārtība**

*Izdoti saskaņā ar*

*Korupcijas novēršanas un apkarošanas biroja likuma*

*4. panta desmito daļu*

1. Noteikumi nosaka kārtību, kādā izveido komisiju, lai izvērtētu Korupcijas novēršanas un apkarošanas biroja likuma (turpmāk – likums) 4.panta devītās daļas 1., 2., 3. un 4.punktā minētos iemeslus Korupcijas novēršanas un apkarošanas biroja priekšnieka (turpmāk – biroja priekšnieks) atbrīvošanai no amata (turpmāk – komisija), kā arī nosaka tās darbības un lēmumu pieņemšanas kārtību.
2. Komisiju saskaņā ar likuma 4. panta desmito daļu izveido Ministru kabinets, ņemot vērā ģenerālprokurora vai Ministru prezidenta sniegto informāciju, kurā norādīti viens vai vairāki likuma 4.panta devītās daļas 1., 2., 3. un 4. punktā minētie iemesli biroja priekšnieka atbrīvošanai no amata.
3. Par komisijas izveidi tās vadītājs informē Korupcijas novēršanas un apkarošanas biroja sabiedriski konsultatīvo padomi (turpmāk – Sabiedriski konsultatīvā padome) un lūdz tai pilnvarot ne vairāk kā trīs pārstāvjus dalībai komisijā.
4. Komisijas sēdes sasauc komisijas vadītājs. Par komisijas sēdi komisijas vadītājs informē komisijas locekļus un Sabiedriski konsultatīvās padomes pilnvarotos pārstāvjus vismaz trīs darbdienas pirms komisijas sēdes.
5. Sabiedriski konsultatīvās padomes pilnvarotie pārstāvji piedalās komisijas sēdēs (izņemot sēdes, kurās tiek izskatīti jautājumi, kas satur valsts noslēpumu) ar padomdevēja tiesībām.
6. Komisijas sēdes ir slēgtas. Komisijas sēdes ir atklātas, ja komisija par to pieņem attiecīgu lēmumu un nodrošina normatīvajos aktos noteikto prasību izpildi attiecībā uz personas datu, ierobežotas pieejamības informācijas un valsts noslēpuma aizsardzību.
7. Komisija ir lemttiesīga, ja komisijas sēdē piedalās vismaz trīs komisijas locekļi ar balsstiesībām.
8. Komisija lēmumus pieņem ar balsu vairākumu. Ja balsu skaits sadalās vienādi, izšķirošā ir komisijas vadītāja balss.
9. Komisija uz sēdi var aicināt ekspertus korupcijas novēršanas un apkarošanas jomā. Uzaicināto ekspertu sniegtajam viedoklim ir ieteikuma raksturs.
10. Katrs Sabiedriski konsultatīvās padomes pilnvarotais pārstāvis un 9.punktā minētie eksperti ar savu parakstu apliecina, ka neizpaudīs ierobežotas pieejamības informāciju, kura kļuvusi zināma komisijas sēdes laikā.

1. Komisija ir tiesīga pieprasīt no kompetentajām institūcijām un biroja priekšnieka informāciju, kas nepieciešama likuma 4.panta devītās daļas 1., 2., 3. un 4. punktā minēto iemeslu izvērtēšanai.
2. Komisija izvērtē tās rīcībā esošo informāciju un dokumentus, kas pamato likuma 4.panta devītās daļas 1., 2., 3. un 4. punktā minētos iemeslus biroja priekšnieka atbrīvošanai no amata. Komisija uzklausa biroja priekšnieku un pieņem likuma 4.panta desmitajā vai vienpadsmitajā daļā minēto lēmumu.
3. Komisijas darbības laikā radītajai vai saņemtajai informācijai ir ierobežotas pieejamības informācijas statuss. Ja informācija satur valsts noslēpumu, to klasificē atbilstoši valsts noslēpuma aizsardzību regulējošo normatīvo aktu prasībām*.*
4. Komisijas sēdes tiek ierakstītas audioformātā, kā arī protokolētas. Protokolu paraksta visi komisijas locekļi.
5. Komisijas loceklis, kas nepiekrīt komisijas lēmumam vai tā daļām vai vēlas to papildināt, var izteikt savu atsevišķo viedokli rakstveidā divu darbdienu laikā pēc komisijas sēdes. Izteikto viedokli pievieno komisijas sēdes protokolam kā pielikumu.
6. Komisijas sēdes protokolu nosūta komisijas locekļiem trīs darbdienu laikā pēc komisijas sēdes.
7. Komisija piecu darbdienu laikā pēc likuma 4.panta desmitajā daļā minētā lēmuma pieņemšanas par to rakstiski informē Ministru prezidentu un biroja priekšnieku.
8. Komisija piecu darbdienu laikā pēc likuma 4. panta vienpadsmitajā daļā minētā lēmuma pieņemšanas par to rakstiski informē Ministru prezidentu un lēmumu paziņo biroja priekšniekam.
9. Komisijas sekretariāta funkcijas nodrošina Ģenerālprokuratūra.
10. Atzīt par spēku zaudējušiem Ministru kabineta 2017. gada 4. jūlija noteikumus Nr. 386 "Kārtība, kādā izveido komisiju, lai izvērtētu iemeslus Korupcijas novēršanas un apkarošanas biroja priekšnieka atbrīvošanai no amata" (Latvijas Vēstnesis, 2017, 133. nr.).

Ministru prezidents Māris Kučinskis

Tieslietu ministrs Dzintars Rasnačs

2018.01.30. 09:00

581

D. Stepiņa, 67797257

diana.stepina@knab.gov.lv